 NA RICHARD MUNGUTI PASTA wa kanisa moja jijini Nairobi amehukumiwa kifungo cha mwaka mmoja gerezani na mahakama ya Nairobi kwa kumkabidhi mshirika wake cheti cha kufunga ndoa na mwanamume aliyeaga dunia akiwa hana mke akiwa na umri wa miaka 76 mnamo Julai 27, 2018. Hakimu mkazi Bw Ben Mack Enkubi alisema lengo la pasta huyo na mshirika wake lilikuwa ni kulaghai familia ya kapera huyo Kanwaljit Singh Chadda mali yake. Kitumbua cha Pasta Christopher Mutira wa kanisa la International Pentecostal Holiness Church Africa na mshirika wake Marilyn Mercy Wanjiru kilitiwa mchanga na nduguye marehemu Parminder Singh alipofichua mbele ya hakimu mkazi mahakama ya Milimani Ben Mark Enkubi kwamba ndugu yao Kanwaljit Singh Chadda: “Hakuwa ameoa tangu kuzaliwa. Hakuwa na mke ama Mhindi, Mzungu au Mwafrika.” Pasta Mutira alidai ndiye aliwafunganisha ndoa Kanwaljit na Wanjiru mnamo Julai 27, 2018. Kumbe ni uwongo. Pasta Mutira na Wanjiru waliagizwa watumikie kifungo cha mwaka mmoja gerezani wakishindwa kulipa faini ya Sh200,000 kila mmoja. Mbali na kifungo hicho chao wawili Wanjiru alipigwa faini ya Sh50,000 ama kifungo cha miezi sita gerezani. Lakini Bw Enkubi alimlegezea Kamba Wanjiru na kuamuru vifungo vitumike kwa wakati mmoja. Lakin ikiwa watalipa faini Wanjiru atalipa faini ya Sh50,000 na akishindwa ale maharage kwa kipindi cha miezi sita. Faini yake itakuwa Sh250,000. Katika kesi iliyowakibili Muhubiri huyo na mshirika wake walidaiwa walighushi cheti cha kufunganishwa ndoa kati ya Wanjiru na Kanwajit mnamo Julai 27, 2018. Wanjiru alikabiliwa na shtaka la kupeleka hati hiyo feki ya ndoa na kumkabidhi Msajili wa Ndoa akiandike katika Sajala ya waliofunga ndoa kwa mujibu wa sheria. Wanjiru, hakimu alifahamishwa alikuwa amewasilisha kesi katika mahakama kuu atambuliwe kuwa mrithi wa mali ya Kanwaljit pamoja na watoto wake. Katika kesi hiyo iliyosiwasilishwa katika mahakama kuu,Wanjiru alikuwa amesema walikutana ma marehemu 1989 na wakaachana 1999. Mahakama ilielezwa Wanjiru alidai ndiye anayefaa kurithi mali ya “mumewe”. Katika kesi aliyoshtaki katika mahakama kuu Wanjiru aliwasilisha mali ya Kanwaljit aliyekufa kutokana na mshtuko wa moyo. Mali Wanjiru aliyodai arithi ni nyumba katika mtaa wa Ngara ambapo Chadda alikuwa anaishi, shamba la ekari 7.5 lililoko eneo la Shimoni katika Kaunti ya Kwale, na hati za dhamana katika benki ya Absa. Pia Wanjiru alimezea mate hisa za Kanwaljit katika kampuni ya bima ya Britam na benki za Co-op Bank, Diamond Trust Bank Housing Finance Company of Kenya, KCB Bank, Kenya Electricity Generating Company (KenGen), Safaricom, Total Kenya, Old Mutual na Absa za thamani ya Sh5 milioni. Akipitisha hukumu hakimu alisema ni jambo la kusikitisha wahubiri wanaopasa kutoa mwongozo kwa washirika na umma kwa jumla kujitosa katika lindi la uhalifu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  